Comisia Europeană va recomanda deschiderea negocierilor de aderare la Uniunea Europeană a Bosniei şi Herţegovina.
Acesta este ultimul stat din Balcanii de Vest care nu a demarat negocieri de aderare. Dintre toate celelalte, doar Croaţia a finalizat negocierile şi a fost admisă în UE.
Trimisul RRA la Strasbourg, Alina Stănuţă, are detalii: Comisia Europeană va recomanda începerea negocierilor de aderare cu Bosna-Herţegovina, a anunţat şefa executivului comunitar Ursula von der Leyen, în plenul Parlamentului European de la Strasbourg. Oficialul european a anunţat că, de când a primit statutul de ţară candidată, Bosnia-Herţegovina a făcut paşi importanţi.
Ursula von der Leyen: Bosnia-Herţegovina s-a aliniat cu politica noastră externă şi de securitate, ceea este esenţial acum în perioada aceasta de tulburări politice. Ţara a adoptat şi legi foarte importante, precum prevenirea conflictului de interese, care de şapte ani era blocată, iar acum s-a adoptat. Şi legea cu privire la combaterea spălării banilor şi la combaterea finanţării terorismului. Gestiunea fluxului migratoriu a continuat să se îmbunătăţească, cu negocieri pe acordul Frontex, care poate să devină operaţional după ce preşedinţia a acceptat cadrul de negociere.
Bosnia-Herţegovina este candidat oficial la aderarea la Uniunea Europeană din decembrie 2022. (Rador/ FOTO radioiasi.ro)